CELEX: 32020D1508
Language: fi
Date: 2020-10-12 00:00:00
Title: Neuvoston päätös (EU) 2020/1508, annettu 12 päivänä lokakuuta 2020, Euroopan unionin puolesta otettavasta kannasta sisävesiliikenteen normien laadinnasta vastaavassa eurooppalaisessa komiteassa (CESNI) ja Reinin navigaation keskuskomissiossa (RNKK) sisävesialusten teknisiä vaatimuksia koskevien normien hyväksymiseen

19.10.2020   
               
               
                  FI
               
               
                  Euroopan unionin virallinen lehti
               
               
                  L 345/6
               
            
         NEUVOSTON PÄÄTÖS (EU) 2020/1508,
         annettu 12 päivänä lokakuuta 2020,
         Euroopan unionin puolesta otettavasta kannasta sisävesiliikenteen normien laadinnasta vastaavassa eurooppalaisessa komiteassa (CESNI) ja Reinin navigaation keskuskomissiossa (RNKK) sisävesialusten teknisiä vaatimuksia koskevien normien hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 91 artiklan 1 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Reinin vesiliikenteestä 17 päivänä lokakuuta 1868 tehty tarkistettu yleissopimus, jota muutettiin 20 päivänä marraskuuta 1963 tehdyllä yleissopimuksella Reinin vesiliikenteestä tehdyn tarkistetun yleissopimuksen muuttamisesta, tuli voimaan 14 päivänä huhtikuuta 1967.
                  
               
                     (2)
                  
                  
                     Mainitun yleissopimuksen nojalla Reinin navigaation keskuskomissio (RNKK) voi vahvistaa sisävesialusten teknisiä vaatimuksia.
                  
               
                     (3)
                  
                  
                     Sisävesiliikenteen alalla toteutettavalla unionin toiminnalla olisi pyrittävä varmistamaan yhdenmukaisuus unionissa sovellettavien sisävesialuksia koskevien teknisten vaatimusten kehittämisessä.
                  
               
                     (4)
                  
                  
                     RNKK:n puitteissa perustettiin 3 päivänä kesäkuuta 2015 sisävesiliikenteen normien laadinnasta vastaava eurooppalainen komitea (CESNI) kehittämään teknisiä normeja sisävesiliikenteen eri aloilla, erityisesti alusten, tietotekniikan ja miehistön osalta.
                  
               
                     (5)
                  
                  
                     Sisävesiliikenteen tehokkuuden varmistamiseksi on tärkeää, että alusten tekniset vaatimukset ovat yhteensopivia ja mahdollisimman yhdenmukaisia Euroopan eri oikeusjärjestelmissä. Erityisesti niiden jäsenvaltioiden, jotka ovat myös RNKK:n jäseniä, olisi tuettava päätöksiä, joilla RNKK:n säännöt yhdenmukaistetaan unionissa sovellettavien sääntöjen kanssa.
                  
               
                     (6)
                  
                  
                     CESNI:n odotetaan hyväksyvän 13 päivänä lokakuuta 2020 pidettävässä kokouksessaan sisävesialusten teknisiä vaatimuksia koskevan eurooppalaisen normin, jäljempänä ’ES-TRIN-normi’, 2021/1 ja sitä täydentävän sisävesiliikenteen testistandardin AIS 2021/3.0.
                  
               
                     (7)
                  
                  
                     ES-TRIN-normissa 2021/1 vahvistetaan sisävesialusten turvallisuuden varmistamiseen tarvittavat yhdenmukaiset tekniset vaatimukset. Se sisältää säännöksiä laivanrakennuksesta, sisävesialusten varustamisesta ja laitteista; erityissäännöksiä tietyistä alusryhmistä kuten matkustaja-aluksista, työntökytkyeistä ja säiliöaluksista; säännöksiä automaattisesta tunnistusjärjestelmästä; säännöksiä aluksen tunnistetiedoista; todistus- ja rekisterimallin; siirtymäsäännöksiä; ja teknisen standardin soveltamisohjeita. Sisävesiliikenteen testistandardissa AIS 2021/3.0 määritellään sisävesiliikenteen alusten AIS-järjestelmän laitteita koskevat toiminta- ja suorituskykyvaatimukset, testausmenetelmät ja vaaditut testitulokset.
                  
               
                     (8)
                  
                  
                     On aiheellista määrittää CESNI:ssä unionin puolesta otettava kanta, sillä ES-TRIN-normi 2021/1 voi vaikuttaa ratkaisevasti unionin oikeuden sisältöön, erityisesti Euroopan parlamentin ja neuvoston direktiiviin (EU) 2016/1629 (1). Mainitun direktiivin liitteessä II viitataan siihen, että kulkuneuvoihin sovellettavat tekniset vaatimukset ovat ne, jotka on esitetty ES-TRIN-normissa 2019/1. Komissiolla on valtuudet ajantasaistaa kyseinen viittaus tuoreimpaan ES-TRIN-normin versioon ja asettaa sen soveltamispäivä.
                  
               
                     (9)
                  
                  
                     RNKK:n odotetaan lisäksi antavan kokouksessaan 3 päivänä joulukuuta 2020 päätöslauselman, jolla muutetaan RNKK:n asetuksia lisäämällä viittaus ES-TRIN-normiin 2021/1 ja täydentävään sisävesiliikenteen testistandardiin AIS 2021/3.0. Sen vuoksi on aiheellista määrittää myös RNKK:ssa unionin puolesta otettava kanta.
                  
               
                     (10)
                  
                  
                     Euroopan unioni ei ole RNKK:n eikä CESNI:n jäsen. Niiden jäsenvaltioiden, jotka ovat jäseninä mainituissa elimissä, olisi sen vuoksi esitettävä mainituissa elimissä otettava unionin kanta toimien yhdessä unionin etujen mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Sisävesiliikenteen normien laadinnasta vastaavassa eurooppalaisessa komiteassa (CESNI) 13 päivänä lokakuuta 2020 unionin puolesta otettava kanta on puoltaa sisävesialusten teknisiä vaatimuksia koskevan eurooppalaisen normin, jäljempänä ’ES-TRIN-normi’, 2021/1 ja sitä täydentävän sisävesiliikenteen testistandardin AIS 2021/3.0 hyväksymistä.
            
            
               2.   Reinin navigaation keskuskomission (RNKK) täysistunnossa, jossa päätetään sisävesialusten teknisistä vaatimuksista, unionin puolesta otettava kanta on tukea kaikkia ehdotuksia teknisten vaatimusten yhdenmukaistamiseksi ES-TRIN-normin 2021/1 ja sitä täydentävän sisävesiliikenteen testistandardin AIS 2021/3.0 kanssa.
            
         
         
            2 artikla
            
               1.   Edellä 1 artiklan 1 kohdassa esitetyn unionin kannan esittävät ne jäsenvaltiot, jotka ovat CESNI:n jäseniä, toimien yhdessä unionin etujen mukaisesti.
            
            
               2.   Edellä 1 artiklan 2 kohdassa esitetyn unionin kannan esittävät ne unionin jäsenvaltiot, jotka ovat RNKK:n jäseniä, toimien yhdessä unionin etujen mukaisesti.
            
         
         
            3 artikla
            Vähäisistä teknisistä muutoksista 1 artiklassa esitettyihin kantoihin voidaan sopia ilman uutta neuvoston päätöstä.
         
         
            4 artikla
            Tämä päätös tulee voimaan päivänä, jona se hyväksytään.
         
         
            Tehty Brysselissä 12 päivänä lokakuuta 2020.
            
               
                  Neuvoston puolesta
               
               
                  Puheenjohtaja
               
               M. ROTH
            
         
         
            (1)  Euroopan parlamentin ja neuvoston direktiivi (EU) 2016/1629, annettu 14 päivänä syyskuuta 2016, sisävesialusten teknisistä vaatimuksista, direktiivin 2009/100/EY muuttamisesta ja direktiivin 2006/87/EY kumoamisesta (EUVL L 252, 16.9.2016, s. 118).